Oddbjørg Ausdal Starrfelt (Arbeiderpartiet), 2001-02-15:
Då eg voks opp på Jæren, var busstilbodet ganske godt. Under ungdomstida vart tilbodet gradvis dårlegare. Ein kunne ikkje halda oppe busstilbodet når folk køyrde meir og meir bil, og folk køyrde meir og meir bil etter kvart som busstilboda vart reduserte. Det som no står att, er tilbod om kollektivtransport til og frå skule og arbeid i beste fall. Difor har eg køyrt mykje bil. Det vart i grunnen ikkje slutt på det før Jærbanen vart kraftig rusta opp for nokre år sidan. Då fekk eg eit tilbod om transport så nær der eg bur, og så hyppig og såpass billeg at det var attraktivt. I tillegg kjem eg fortare fram, eg slepp køen på motorvegen, og eg reiser miljøvenleg. Trafikkauken var 110 pst. på Jærbanen det fyrste heile året etter opprustinga. Samstundes reiste fleire med buss. Eg merkar at ungane mine har ei meir positiv og meir medviten haldning til kollektivtransport enn min generasjon. Det skuldast ikkje minst Jærbanen. Difor er eg svært glad for planane om å byggja ut dobbeltspor mellom Sandnes og Stavanger, og for at komiteen har skunda fram arbeidet med dette frå siste til fyrste del av planperioden, elles ville banen lett ha vorte eit offer for sin eigen suksess. Som det står i meldinga: «Strekningen er i dag meget belastet med trafikk.» Og vidare: Utbygging av dobbeltspor gir mulighet til å bedre lokaltogtilbudet på Nord-Jæren.» Påkjenninga på strekninga er såpass stor at folk vel andre transportmiddel, oftast bil, noko som me bør hindra. Målet må vera å gje eit godt tilbod til stadig fleire reisande. Då treng me dobbeltsporet så fort som mogleg. Difor er eg glad i dag. Utbygginga kan kombinerast med ulike alternativ for bybane på Nord-Jæren. Det er fornuftig. Her er det interessante planar på gang, og eg vil arbeida for at det vert dobbeltspor til Bryne, ikkje fordi eg bur på den strekninga, men fordi mange bur der. Mange fleire vil koma til å bu der, og difor må me ha ei fornuftig satsing framover. Kombinasjonen av eit godt tilbod og gode ordningar med ungdomskort gjev i alle fall meg god von om at komande generasjonar vil verta meir medvitne i høve til å nytta kollektive tilbod framfor å køyra åleine etter kvarandre. Når det gjeld det siste, er eg spent på om me klarer å få fleire til å reisa i lag i bilane når me opnar for forsøk med å bruka kollektivfeltet for dette. Transportplanen legg vekt på tryggleik innan samferdselssektoren. Meir pengar vert prioritert til vedlikehald, til utbetring av flaskehalsar og til rassikring. I tillegg er det lagt opp til auka satsing på tryggleiken til sjøs. Alvorlege ulukker, bl.a. i mitt fylke, har mint oss om kor viktig dette er. Difor er eg glad for at Arbeidarpartiet går inn for å auka løyvingane til desse formåla i komiteen si innstilling. Vegen frå Rogaland til Oslo er anten svært lang eller svært dårleg. Den beste vegen er ein gigantisk omveg, som gjer vegen mykje lengre enn naudsynt. Den kortaste vegen frå Stavanger til Oslo går via ein smal veg mellom Sirdal og Setesdal, med mange kneiker opp og ned vidare austover. Eg trur det er eit stykke fram før denne kan verta noka hovudtransportåre, men det kan derimot E134 over Haukeli verta, men då bør han oppgraderast og utbetrast, slik som det no er teke til orde for. Eg er glad for at det står ein samla komite bak dette. Eg vonar òg at dette etter kvart kan omfatta ei opprusting av Karmsund hamn til ei nasjonal transporthamn. Arbeidarpartiet vil koma tilbake til dette, slik fiskeriministeren gjorde greie for. Haugalandet er ein region i sterk vekst, men vidare utvikling er avhengig av gode transportløysingar. Etter kvart som det er lettare å koma frå sørfylket til nordfylket, vil E134 vera ein kortare veg for køyrande langt sørover i fylket. Til slutt til ei av dei andre sakene me drøftar her i dag, nemleg delvis bompengefinansiering av T-forbindelsen mellom Karmøy, Haugesund og Tysvær. Eit fleirtal i Rogaland Arbeidarparti var på eit tidlegare tidspunkt negativ til dette prosjektet. Men, slik at det no er sagt klårt og tydeleg: Arbeidarpartiet er ikkje negativ lenger. Me ser på dette som ei heilt naudsynt forbetring av sambandet i denne delen av fylket. Så var det Skudenes-sambandet sin lagnad etter at T-sambandet er utbygt. Det kan vera fornuftig å halda oppe dette tilbodet som eit riksvegsamband vidare. Komiteen ber departementet setja i verk naudsynte avklåringar med fylkeskommunen før eventuell nedlegging av sambandet. Mitt håp er at det i den vurderinga også inngår ei vurdering av om dette sambandet bør halda fram som riksferjesamband, altså sambandet Mekjarvik–Kvitsøy–Skudenes, sjølv om komiteen i denne omgangen strekar under at det er eit fylkeskommunalt ansvar.